唐顺之
山海关陈职方邀登观海亭作
万里群山尽海头，谁筑关城控上游。
巨灵劈山鬼鞭石，英雄作事与神谋。
水压蛟龙蛰深窟，陆断豺虎潜遐陬。
司马分符来作镇，坐销奸宄护神州。
夜半鸣鸡空献计，橐中置人仍被搜。
深秋邀我观海楼，水潦初清海雾收。
风恬浪细鱼鳞起，隔岸隐隐见东牟。
百年海禁颇严密，烟波莽阔无行舟。
圣明弛禁济饥窘，米船衔尾浮群鸥。
百船到岸一船覆，大利小害谁能周。
辽人生不识舟楫，云帆错指旗上旒。
午炊且饱盈瓶粟，夜卧免唱量沙筹。
几时丑虏忽东徙，辽蓟骚然斗不休。
关外胡笳关内柝，妇女乘障夫虔刘。
鸱蹲蛆食安可长，瘜肉不剪成悬疣。
会须驱逐远漠北，安得猛士挺长矛。
昔人失却榆关险，腥秽中华千古羞。